যে সতর্কবার্তা সম্পর্কে মন্ত্রিসভার সদস্যদের একাংশ বলছেন, অতীতের চেয়ে অনেকটাই আলাদা। অর্থাৎ, ‘সিরিয়াস’।
রাজ্যের উদ্বাস্তু পুনর্বাসনমন্ত্রী সাবিত্রী মিত্র এবং খাদ্যপ্রক্রিয়াকরণ ও উদ্যানপালন দফতরের মন্ত্রী কৃষ্ণেন্দুনারায়ণ চৌধুরীকে অতীতে একাধিকবার সতর্ক করেছিল দল। কারণ, মালদহের এই দুই নেতানেত্রীর পারস্পরিক দ্বন্দ্ব তৃণমূল নেতৃত্বকে প্রায়শই বিড়ম্বনায় ফেলছিল। তবুও সাবিত্রী বা কৃষ্ণেন্দুকে ঝগড়া থেকে সরানো যায়নি। কিন্তু এদিন মুখ্যমন্ত্রী যেভাবে দু’জনকেই সতর্ক করেছেন, তা দুই মন্ত্রীর কাছে ‘শেষ সুযোগ’ বলে মনে করছেন রাজ্য মন্ত্রিসভার একাধিক সদস্য। মন্ত্রিমহলের খবর, নবান্নে মন্ত্রিসভার বৈঠকে দু’জনকে সরাসরি মুখ্যমন্ত্রী জানান, ভবিষ্যতে গোষ্ঠীদ্বন্দ্বের মতো কোনও ঘটনা বরদাস্ত করবেন না তিনি। এর পরেও তেমন কোনও অভিযোগ তাঁর কানে এলে তাঁদের আর সুযোগ দেবেন না। এক মন্ত্রী বলেন, ‘‘অতীতের বেশ কয়েকটি ঘটনায় এমনিতেই ক্ষুব্ধ ছিলেন মুখ্যমন্ত্রী। তিনি এদিন ওঁদের বলেন, এমন ঘটনা ঘটলে তোমাদের সঙ্গে আর কাজ করব না!’’
সাবিত্রী অবশ্য সরাসরি ধমক খাওয়ার কথা অস্বীকার করেছেন। তাঁর কথায়, ‘‘বৈঠকে এমন কিছু তো হয়নি! মুখ্যমন্ত্রী কাকে কী বলেছেন জানি না। আমায় কিছু বলেননি।’’ আর কৃষ্ণেন্দুর কথায়, ‘‘মুখ্যমন্ত্রী আমাদের ভালবাসেন বলেই ভাল কথা বলেন। এটা আশীর্বাদ। ভুল হলে শুধরে দেন। তিনি আমাদের সর্বেসর্বা। আমি একটি প্রকল্পের জন্য তাঁকে মালদহে আমন্ত্রণ জানিয়েছি।’’   

প্রসঙ্গত, মালদহে গিয়ে পাট্টা বিলির প্রক্রিয়া শুরু করেছিলেন মুখ্যমন্ত্রী। তারপর থেকে তা এগিয়ে নিয়ে যাওয়ার কথা ছিল জেলা প্রশাসনের। সেইজন্যই গত ২৪ ডিসেম্বর মালদহ কলেজে এক অনুষ্ঠানের আয়োজন করা হয়েছিল। সাবিত্রীর উপস্থিতিতে পাট্টা বিলির কর্মসূচি চলাকালীন সেখানে গিয়ে কৃষ্ণেন্দু প্রশ্ন তোলেন, তিনি পুরসভার চেয়ারম্যান এবং বিধায়ক হওয়া সত্ত্বেও তাঁকে বাদ দিয়ে কেন এই কর্মসূচি চলছে! অতঃপর মিনিট কুড়ি ধরে দুই মন্ত্রীর প্রকাশ্য কাজিয়া চলে। সেদিনই মালদহের দায়িত্বপ্রাপ্ত পর্যবেক্ষক সাংসদ শুভেন্দু অধিকারী এবং তৃণমূলের সর্বভারতীয় সাধারণ সম্পাদক সুব্রত বক্সি দুই মন্ত্রীকে ‘সতর্ক’ করেছিলেন। বুঝিয়ে দেওয়া হয়েছিল, ওই ধরনের আচরণ অনুমোদন করা হবে না। তখনকার মতো ক্ষমা চাইলেও পরিস্থিতির যে খুব উন্নতি হয়নি, তা দলের অন্দরে সকলেই জানেন। যেমন জানেন মুখ্যমন্ত্রীও।
তৃণমূল নেতাদের একাংশের ব্যাখ্যা, আসন্ন বিধানসভা ভোটে উত্তরবঙ্গে শক্তি বাড়াতে চান মমতা। এই পরিস্থিতিতে এই ধরনের গোষ্ঠীলড়াই চলতে থাকলে সেই লক্ষ্যপূরণ হবে না। সেই কারণেই ‘কঠোর’ হচ্ছেন তিনি। ঘটনাচক্রে, লোকসভা নির্বাচনে মালদহে ‘কাঙ্ক্ষিত’ ফল না-হওয়ায় কৃষ্ণেন্দু এবং সাবিত্রী দলের অন্দরে সমালোচিত হয়েছিলেন। নেতৃত্বের একাংশ তাঁদের মধ্যে দ্বন্দ্বকেই খারাপ ফলের জন্য দায়ী করেছিলেন। তার পরে সাবিত্রীকে দীর্ঘসময় দফতরহীন মন্ত্রী করে রেখেছিলেন মমতা। পর্যটন থেকে সরিয়ে কৃষ্ণেন্দুকে তুলনায় কম গুরুত্বপূর্ণ খাদ্যপ্রক্রিয়াকরণ ও উদ্যানপালন দফতরের মন্ত্রী করেছিলেন। মন্ত্রীদের অভিমত, এর পরেও সংযত না হলে ভবিষ্যতে তাঁদের মন্ত্রিত্ব থেকেই ছেঁটে ফেলতে পারেন মমতা।